寄遠十一首 十一
作者：李白
朝代：唐

paragraphs: 愛君芙蓉嬋娟之豔色，色可餐兮難再得。
憐君冰玉清逈之明心，情不極兮意已深。
朝共琅玕之綺食，夜同鴛鴦之錦衾。
恩情婉孌忽爲別，使人莫錯亂愁心。
亂愁心，涕如雪，寒燈厭夢魂欲絕。
覺來相思生白髮，盈盈漢水若可越。
可惜凌波步羅韤，美人美人兮歸去來，莫作朝雲暮雨兮飛陽臺。